Olete oodatud näituse „Pronksspiraalidest vaselisteni“ avamisele 4. juunil kell 12 Viljandi muuseumis, Johan Laidoneri plats 10.
Eesti Rahva Muuseumi külalisnäitus tutvustab tava kaunistada rõivaid traadist keeratud spiraaltorukestest mustritega. See komme on Eesti aladel jälgitav alates viikingiajast kuni 19. sajandini. Näitus jälgib erilise kaunistusviisi püsimist ja arengut läbi aastasadade. Välja on pandud näited muinasaegsetest arheoloogilistest leidudest kuni etnograafiliste kaunistusteni. Näitus süüvib põhjalikult nende mustrite valmistamise võtetesse.
Kuraatorid Jaana Ratas ja Riina Rammo, kujundaja Jaana Ratas.
Muinsuskaitseamet on teinud ettepaneku toetada programmi “Pühakodade säilitamine ja areng” reservist Piirissaare vanausuliste palvela põlengu käigus kannatada saanud kunstimälestiste esmaseid avariitöid.
Kunstivarade konserveerimistöid korraldab Muinsuskaitseamet koostöös Eesti Kunstimuuseumiga. Avariitöödel on olnud kaasatud eksperdid SA Eesti Vabaõhumuuseumi konserveerimis- ja digiteerimiskeskusest Kanut, Rahvusarhiivist, Tartu Kunstimuuseumist ning Tallinna Ülikooli arheoloogia teaduskogust.
2015. a ajalookirjanduse aastapreemia võitjaks tunnistati 13. mail Heiki Valgu ja Silvia Laulu monograafia “Siksälä kalme“. Monograafia kataloogi kaasautoriks on Jaana Ratas, kes on ühtlasi väljaannete kujundaja.
“Siksälä kalme” on kogumik, mis hõlmab endas ühe omanäolisema Kagu-Eesti keskaegse kalme uurimise, matuste ja rikkaliku leiuainese tutvustamist. Siksälä uurimist kajastav dokumentatsioon ja esemeleiud on tallel TLÜ arheoloogia teaduskogudes.
Rändnäitus “Arheoloogilised välitööd Eestis 2015″ jõudis Saaremaa Muuseumisse. Lisaks ülevaatele eelmisel aastal Eestis tehtud tähelepanuväärsematest arheoloogilistest avastustest saab uudistada ka väljapanekut viimasel kolmel aastal hobiarheoloogide poolt Saaremaalt leitud kultuuriväärtustega leidudest.
Näitus jääb Saaremaa Muuseumisse maikuu lõpuni ja viiakse sealt edasi Hiiumaale.
28. aprillil 2016 avati Muhu Muuseumis näitus “Ristimäe kivikalme”. TLÜ arheoloogia teaduskogus valminud näitus (koostaja Ülle Tamla, kujundaja Katrin Koch-Maasing) annab ülevaate Muhu saarel 2015. aastal avastatud ja kaitse alla võetud Ristimäe ning Kaasiku kinnistutel paiknevast põletusmatustega 12.-13. sajandi kivikalmest. Vitriinidesse on välja pandud ka 2014.-2015. aastatel sealt avastatud ligemale 200 esemeleidu.
Näitus jääb avatuks 2016. aasta lõpuni.
Autor Valmar Voolaid
-
- Autor Valmar Voolaid